**ԴՐԱՄԱՇՆՈՐՀԱՅԻՆ ՄՐՑՈՒՅԹԻ ՀՐԱՎԵՐ**

ՀՀ կրթության, գիտության, մշակույթի և սպորտի նախարարությունը «Կրթության որակի ապահովում» ծրագրի «Ֆինանսական գրագիտության, ձեռնարկատիրական հմտությունների զարգացման, մասնագիտական կրթության վերաբերյալ հեռուստահաղորդաշարերի, սոցիալական հոլովակների և կարճամետրաժ խաղարկային ֆիլմերի պատրաստում» միջոցառման շրջանակում հրավիրում է մասնակցելու դրամաշնորհային մրցույթի:   
**Դրամաշնորհի տրամադրման նպատակն է՝**

* նպաստել քաղաքացիական, հանրային և մշակութային արժեհամակարգի ձևավորմանը,
* հանրության շրջանում կարևորել կրթության, գիտելիքի ու մրցունակ մասնագիտություն ստանալու նշանակությունը,
* զարգացնել քաղաքացիների բիզնես հմտությունները,
* մեծացնել գործարարությամբ զբաղվելու գրավչությունը,
* ամրապնդել աշխատելով բարիք ստեղծելու, սեփական ուժերով և գիտելիքներով բարեկեցության հասնելու վստահությունը,
* խթանել քաղաքացիների նախաձեռնողականությունը սեփական սոցիալական վիճակի ու բարօրության ապահովման առումով,
* ձևավորել լավատեսություն ապագայի նկատմամբ։

**Մրցույթի մասնակիցներին ներկայացվող պահանջներն են՝**

* կազմակերպության կանոնադրությունը, գրանցման վկայականը,
* տեղեկատվության կազմակերպության՝ հեռուստահաղորդումներ պատրաստելու փորձառության վերաբերյալ (հեռուստահաղորդումների օրինակներ և հղումներ)
* ստեղծագործական խմբի մասնագիտական փորձի և գործունեության մասին հավաստող փաստաթղթեր (CV, դիպլոմ, վկայական, հավաստագիր) և կատարված աշխատանքների հղումներ
* նախկինում ՀՀ ԿԳՄՍՆ դրամաշնորհների մասնակցության վերաբերյալ տեղեկատվություն,
* տեղեկանք ՊԵԿ-ից՝ հարկային պարտավորություններ չունենալու վերաբերյալ:

Նախատեսվում է իրականացնել ֆինանսական կրթության, գործարար հմտությունների, մասնագիտական կողմնորոշման, բիզնես սկսելու, գրանցման ընթացակարգի կամ ստարտափերի խրախուսման թեմայով մեկ եթերաշրջանում յուրաքանչյուրն առնվազն 30 րոպե տևողությամբ 16 հաղորդումից   
 (32 հեռարձակում) բաղկացած 2 նախագիծ-հաղորդաշար: Այն կարող է ունենալ հաջորդող տարիներին հավելյալ եթերաշրջաններով շարունակվելու հնարավորություն: Յուրաքանչյուր հեռուստահաղորդաշարի համար կտրամադրվի 17.500.000 չափով դրամաշնորհ՝ ներառյալ ԱԱՀ (մեկ հաղորդման համար՝ 1.093.750 դրամ՝ ներառյալ ԱԱՀ)։   
Ներկայացվող հեռուստահաղորդաշարի բովանդակությունը պետք է բխի ծրագրի վերը նշված նպատակներից։ Կազմակերպությունը հեռուստահաղորդաշարերի վերաբերյալ տեղեկատվություն պետք է ներկայացնի համաձայն հայտաձևի։ Մինչև հեռուստահաղորդաշարի առաջին հաղորդումը պատվիրատուին հանձնելը, դրամաշնորհը շահած ընկերությունը հանձնաժողովի համար պետք է կազմակերպի նախնական փակ դիտում։ Ներկայացրած առաջարկությունները կազմակերպությունը հնարավորության դեպքում պետք է հաշվի առնի հնգօրյա ժամկետում։

**Դրամաշնորհային մրցույթի անցկացման պայմանները՝**

Հայտը և կցվող փաստաթղթերը ներկայացվում են հայերեն՝ կնքված և ստորագրված ծրարով, որի վրա նշվում է ընկերության անվանումը: Ծրարում պետք է ներառվեն փաստաթղթերի բնօրինակները և փաթեթի սկանավորված տարբերակը՝ էլեկտրոնային կրիչով: Մասնակիցը նույն մրցույթին չի կարող ներկայացնել մեկից ավելի հայտ: Հայտերն ընդունվում են 2020 թվականի մայիսի 12-ից մինչ հունիսի 12-ը, ՀՀ կրթության, գիտության, մշակույթի և սպորտի նախարարությունում (ք. Երևան, Կառավարական 2-րդ տուն, Վ. Սարգսյան 3, 705 սենյակ, 7-րդ հարկ)։ Խնդրում ենք ներկայանալ անձնագրով՝ նախապես զանգահարելով 010-599-669 հեռախոսահամարով: Մրցութային փաստաթղթերի վերաբերյալ պարզաբանում ստանալու համար կարող եք դիմել մրցութային հանձնաժողովի քարտուղար Գայանե Աբասյանին` gayane.abasyan@escs.am: Հայտերը գրանցվում են առանձին գրանցամատյանում` ըստ ստացման հերթականության` ծրարի վրա նշելով գրանցման համարը, տարեթիվը, ամիսը, ամսաթիվը և ժամը: Քարտուղարը մասնակցին տալիս է հայտն ընդունելու մասին տեղեկանք: Սահմանված կարգի պահանջներին ոչ համապատասխան ներկայացված հայտերը, ինչպես նաև ժամկետը լրանալուց հետո տրված հայտերն առանց բացվելու մերժվում են և վերադարձվում: Մասնակիցը մինչև հայտերը ներկայացնելու վերջնաժամկետի ավարտն իրավունք ունի փոխելու կամ հետ վերցնելու իր հայտը: Հայտը փոփոխվում է ծրարի վրա ավելացնելով «փոփոխում» բառը:

Հայտերը բացվում են 2020 թվականի հունիսի 22-ին` հայտերի բացման նիստում: Հայտերը գնահատվելու են ըստ մասնակիցներին ներկայացված պահանջների։ Հանձնաժողովի 7 անդամները հայտերի բացման նիստում որոշված ժամկետում մրցույթի հրավերով սահմանված կարգով գնահատում են հայտերը և համապատասխան թերթիկներում նշումներ կատարում և իրենց ստորագրություններով մեկական օրինակ փոխանցում հանձնաժողովի քարտուղարին: Մրցույթի արդյունքներն ամփոփվում են հանձնաժողովի անդամների ներկայացրած գնահատման թերթիկների հիման վրա: Գնահատումը կազմակերպվելու է ըստ հետևյալ չափորոշիչների՝

* գեղարվեստական արժեք
* սցենարի համապատասխանություն առաջադրված նպատակներին
* դրամաշնորհի բյուջեի հիմնավորվածություն
* հեռարձակման ու տարածման հնարավորություն

Հանձնաժողովը հաստատում է այն կազմակերպությունների ցանկը, որոնց հետ կարող է կնքվել դրամաշնորհի տրամադրման պայմանագիր։ Հեռուստահաղորդաշարը կհամարվի ընդունված, եթե ներկայացված ձևաչափի ու վերջնական արտադրանքի բովանդակությունների միջև էական տարբերություններ չլինեն։

Մրցույթը համարվում է չկայացած է, եթե

ա) հայտերից ոչ մեկը չի համապատասխանում հրավերի պահանջներին ու պայմաններին,

բ) չի ներկայացվում որևէ հայտ,

գ) ՀՀ կառավարության 2003 թվականի դեկտեմբերի 24-ի N 1937-Ն որոշմամբ հաստատված դրամաշնորհների տրամադրման կարգի 34-րդ կետով նախատեսված դեպքերում պետական մարմնի ղեկավարը չի հաստատում հանձնաժողովի որոշումը:

Հայտադիմումը, ինչպես նաև դրան կցվող նախահաշիվն ու ծրագրի իրականացման ժամանակացույցն անհրաժեշտ է ներկայացնել ըստ հետևյալ ձևաչափերի, ստորև նաև պայմանագրի օրինակելի ձևը․

Հայտաձև

Ժամանակացույց

Նախահաշիվ

Պայմանագրի նախագիծ